Kerkraad nuus – Skuilkrans
Die Kerkraad het tydens die afgelope kerkraadsvergadering onder andere gepraat oor hoe ons mekaar versorg. Ons moet mekaar in liefde aanvaar, goedgesind en hartlik teenoor mekaar wees, en mekaar moed in praat en versterk. Ons moet ook ons sondes eerlik teenoor mekaar bely en vir mekaar bid. As ons al die dinge kan nakom, dan is ons kerk ‘n werklike gemeenskap van gelowiges. Almal moet deel van die gemeenskap wees. Daar moet dus geleenthede geskep word waar almal kan inskakel. Raak dus betrokke by die aktiwiteite van die gemeente, moenie wag om uitgenooi te word nie, maar kom na vore. Bestaande lidmate moet kontak met nuwe intrekkers maak. Reik uit na die ouer lidmate wat nie in aftree-oorde bly nie, want hulle vereensaam. Skakel in by kleingroepies en ander groepe. Wonderlike dinge gebeur daar.
Ons is bly om te kan sê die Kerkraad skuif sy klem om meer op mense te fokus as op die materiële. Die onbeantwoorde vraag op die oomblik is: Hoekom sukkel ons om mense te kry om deel te neem aan die gemeente-aktiwiteite? Waarom is party mense ongewillig om betrokke te raak?
Seisoen van Menswaardigheid – 40 dae kleingroepieprojek: Ons wil saam fokus op die ontwikkeling van volhoubare vriendskappe. Ons glo Suid-Afrika het nodig dat mense weer en meer na mekaar moet luister, mekaar moet respekteer, liefhê en omarm. Dit is vanuit ’n geloofsgemeenskap dat mense se menswaardigheid weer herstel kan word deur saam te eet, praat, kuier, werk, bid, omgee en bemoedig. Daar was nog nooit ’n groter behoefte aan eerlike, deernisvolle gesprekke tussen mense van alle ouderdomme, geslag of kultuur nie. Ons wil ons stories met mekaar deel en deel wees van ’n landwye rewolusie van opbou en herstel. Kom wees deel hiervan.
Skuilkrans reformasie: Die proses om te bepaal “Wie is ons, en waarheen is ons oppad?” is na Sondag 25 September 2016 verskuif. Kom wees deel van die opwindende proses. Ons kan werklik gestalte aan die gemeente gee deur die dag te hoor hoe ander oor die gemeente dink en graag groei wil laat gebeur. Wees deel!!
Finansies van die gemeente: Die Kerkraad het die finansiële state vir die jaar 2015/16 goedgekeur. Ten spyte daarvan dat ons inkomste die afgelope tyd onder druk is, is ons baie dankbaar dat ons nog steeds ‘n oorskot van R40 000 het. Ons dank die Here daarvoor. Ons sal moet aanhou hard werk om al ons aktiwiteite te befonds en ons inkomstebasis te verbreed.
Hubert Thompson: Voorsitter Kerkraad
Single 20-Something Kleingroep